Zuma uitgejou by Jeugdagvieringe in VentersdorpPres. Jacob Zuma en Noordwes-premier Supra Mahumapelo (Foto: PresidencyZA, Twitter) Pres. Jacob Zuma is Vrydag uitgejou in Ventersdorp, Noordwes, toe hy met sy toespraak vir Jeugdag wou begin. “Zuma must fall” het ŉ groep mense gedreunsing toe Zuma met sy toespraak wou begin. Zuma moes vir ŉ paar sekondes wag voordat hy kon voortgaan. Die groep is later uit die reusagtige tent verwyder by die sportsgronde in Tshing in Ventersdorp. Zuma is vroeër luidrugtig verwelkom toe die skare opgestaan en gewuif het toe hy by die tent ingestap het saam met minister van kuns en kultuur Nathi Mthethwa en Noordwes-premier Supra Mahumapelo. Die skare, grootliks skoolkinders in verskillende skooluniforms, het opgestaan en vir Zuma gewuif. Hulle is met busse van verskeie dele in Noordwes aangery. Zuma het aan die skare gesê die jeug staar vandag armoede en werkloosheid in die gesig. Mahumapelo het aan die gehoor gesê die inwoners van Ventersdorp, swart en wit, werk saam om weer dié dorp te herbou – wat in ŉ stadium bekend was as ŉ setel vir die AWB. “Ons mense, swart en wit, het saamgekom om hierdie klein dorpie te herbou onder die munisipaliteit, JB Marks.”